Henkilöpätevyydet ja -sertifikaatit kuntotutkimuksissa ja korjausrakentamisessa
Räisänen, Jukka (2013)
Raisanen_Jukka.pdf (467.7Kt)
http://urn.fi/URN:NBN:fi:amk-2013053011955
Työn tarkoituksena on perehtyä asumisterveyteen, rakennusten kuntoon ja korjausrakentamiseen liittyviin henkilöpätevyyksiin ja henkilösertifikaatteihin. Tavoitteena oli selvittää pätevyyksiä myöntävät tahot, henkilöpätevyyteen tai -sertifikaattiin tähtäävien koulutuksien antajat, nimikkeiden virallisuus ja niiden sisältö yleisesti. Työn sisältämän kyselyn tavoitteena oli selvittää Oulun lähistöllä toimivien insinööripohjaisten konsulttiyritysten ja näiden yritysten palveluja käyttävien tilaajien suhtautumista henkilöpätevyyksiin ja -sertifikaatteihin. Mikä on todistusten painoarvo suhteessa todelliseen ammattitaitoon ja onko niistä yrityksille kilpailuetua?
Yksittäisten henkilöpätevyyksien ja -sertifikaattien sisältö ja vaatimukset selvitettiin mahdollisimman tarkasti. Tiedon lähteinä käytettiin koulutuksia tarjoavia tahoja sekä pätevyys- ja sertifikaattitodistusten myöntäjiä. Kyselyt toteutettiin kahdella erillisellä kyselylomakkeella, joista toinen oli suunnattu konsulttiyrityksille ja toinen palveluiden tilaajille. Kyselyt toteutettiin sähköpostin välityksellä ja vastaukset käsiteltiin nimettöminä.
Nimikkeiden määrä ja koulutusten kirjo on erittäin laaja. Toimintamalleja on pyritty yhtenäistämään viime vuosina ja parhaillaankin tehdään töitä selkeämpien järjestelmien luomiseksi. Pätevyys- ja sertifikaattitodistusten voimassaolon ylläpito vaatii tasaisin väliajoin tapahtuvaa todistusta toimimisesta kyseisessä tehtävässä ja raportointia töistään todistuksen myöntäneelle taholle. Yksittäisten koulutusten kustannukset nousevat varsin suuriksi. Kyselyyn osallistuneissa yrityksissä koulutukset koettiin kalliiksi, mutta henkilökunnan koulutukset oltiin valmiita maksamaan ja koulutuksiin kannustettiin osallistumaan. Tilaajapuolella henkilökohtaisten pätevyystodistusten kannatus oli erittäin selkeää ja todistuksia pidettiin osoituksena ammattitaidosta. Yritysten suhtautuminen todistuksen osoittamaan ammattitaitoon oli huomattavasti varauksellisempaa. Henkilöpätevyyksillä vaikuttaisi olevan myös taloudellista etua yrityksille kilpailutilanteissa. Edun merkittävyyttä on kuitenkin hankala arvioida.